**Svein Larsen** (født 1952) er en norsk politiker (Ap) og radiogründer. Han var aktiv i oppbygningen av P4, der han fra 1993 til 1999 var redaktør og administrerende direktør.

Larsen har grunnfag i statsvitenskap fra Universitetet i Oslo, og ble senere utdannet fra Norsk Journalistskole. Fra 1976 til 1979 var Larsen informasjonssekretær i Oslo Arbeiderparti, før han fra 1979 til 1981 var politisk sekretær for kirke- og undervisningsminister Einar Førde. Fra 1982 til 1988 var Larsen valgt sekretær i Oslo Arbeiderparti. Han var også varamedlem i partiets landsstyre. Som sekretær i Oslo Arbeiderparti var blant annet Larsen aktiv i planer om å danne en nærradiostasjon for partiet i Oslo.

Larsen var viseformann i Vålerengens Idrettsforenings hovedstyre fra 1985 og var klubbformann fra 1986 til 1988. Larsen skulle som formann rydde opp i den svake økonomien som preget klubben, og Vålerenga ble i 1987 den første norske idrettsforeningen som ble satt under administrasjon. Larsen ble igjen leder i Vålerengens Idrettsforening i 2018.

Etter et par år i Singapore der han jobbet for Norges Eksportråd kom Larsen tilbake til Norge i 1991, og fra 1992 til 1993 var han formann i Oslo Arbeidersamfunn. Han arbeidet så som daglig leder i Radio Hele Norge, og ble også administrerende direktør og redaktør i P4 Radio Hele Norge når kanalen begynte ordinær drift i 1993. Den nye radiokanalen leverte raskt gode resultater, og i 1994 var enkelte programmer oppe i 500 000 lyttere samtidig som P4 hadde et overskrudd på fem millioner kroner av en omsetning på 75 millioner. Høsten 1996 ble P4 notert på Oslo Børs, og selskapets børsverdi var da 700 til 800 millioner. Under Larsens ledelse ekspanderte også P4 utenlands, og stod bak radiostasjoner i Sør-Afrika. Larsen gikk av som leder ved årsskiftet 1998-99.

På nyåret 2000 var Larsen aktuell som ny leder for Oslo Arbeiderparti etter Britt Hildeng.

Etter at Larsen gikk fra P4 solgte radiostasjonen seg ut fra Sør-Afrika. Larsen fulgte imidlertid selv opp prosjektet, og dro i 2000 nedover for å overta. Fra 2000 til 2003 var han leder for selskapet Makana Investment, og fra 2003 til 2006 var han radiosjef i P4 Cape Town og P4 Durban. Larsen var også via selskapet 21st Venture inne på eiersiden i Kanal 24. Fra 2006 til 2008 var han daglig leder i 21st Venture.

Fra 2008 har Larsen vært administrerende direktør og redaktør for Radio Metro. Som Radio Metro-sjef har Larsen trukket kulturminister Trond Giske for retten etter et Giske opphevet Medietilsynets konsesjonstildeling i Oslo-området. Fra 2014 til 2018 var han styreleder i Norsk Lokalradioforbund.

Svein Larsen er sønn av fylkesmann og stortingsrepresentant Gunnar Alf Larsen.

Referanser
----------

1. ↑  «Rødreven». *Dagens Næringsliv* (27. april 1996)
2. 1 2  «Radio Hele Norge på lufta til høsten: Svein Larsen blir toppsjef i P4». *Aftenposten Aften* (3. mars 1993)
3. 1 2 3 4  Radioprofilen : Svein Larsen Arkivert fra original  Besøkt 13. mai 2014
4. ↑  «Mange nye valgt i Ap.». *Aftenposten Morgen* (26. mars 1985)
5. ↑  «Godt å slippe makten». *VG* (16. mars 1984)
6. ↑  «Kjendiser tror på VIF». *VG* (30. september 1986)
7. ↑  «VIF gjør opp». *Aftenposten* Morgen (19. november 1986)
8. ↑  «Svein Larsen med tro på VIFs fremtid». *NTBtekst* (1. desember 1987)
9. ↑  «Vålerengens Idrettsforening styre 2018/ 2019». Vålerengens Idrettsforening. 10. april 2018. Besøkt 29. juli 2018.
10. ↑  «Larsen nyvalgt leder i Arbeidersamfunnet». *Aftenposten Aften* (13. mai 1992)
11. ↑  «Ap.s ukjente familiedynasti». *Aftenposten Aften* (3. mai 1996)
12. ↑  «Vil presse Kleveland om P4». *Aftenposten Morgen* (22. september 1992)
13. ↑  «Knalltall fra P4». *VG* (31. desember 1994)
14. ↑  «Flying start for P4 på børs». *Dagens Næringsliv* (23. september 1996)
15. ↑  «P4 erobrer Sør-Afrika». *Dagbladet* (31. august 1997)
16. ↑  «Hvem av disse blir ny leder i Oslo Ap.?». *Aftenposten Aften* (19. januar 2000)
17. ↑  «Larsen til Afrika». *Dagens Næringsliv* (10. juni 2000)
18. ↑  «Larsen krever endringer i Kanal 24». *Aftenposten Aften* (25. februar 2004)
19. ↑  «Radio Metro saksøker Giske». e24.no. 4. desember 2008. Arkivert fra originalen 5. desember 2008. Besøkt 19. januar 2009.
20. ↑  Ny leder for lokalradioene. radionytt.no (11. mai 2014)
21. ↑  «Friske skudd på politiske familietrær : I mødrenes og fedrenes fotspor ». *Aftenposten Morgen* (7. mars 1987)